Ebbago ly’etteeka lino eryanjuddwa Minisita omubeezi owa Kampala, Benny Namugwanya Bugembe mu lutuula olwakubiriziddwa Sipiika Rebecca Kadaga, liragira nti, Loodi Meeya wa Kampala waakulondebwanga mu bakansala ba KCCA so si kukubwako kalulu nga bwe gubadde.
Si Loodi Meeya yekka wabula ne Bameeya ba Munisipaali za Kampala ettaano, Kawempe, Nakawa, Lubaga, Makindye ne Central nabo baakulondebwanga mu bakansala ku munisipaali ezo.
Ng'oggyeeko okuggyawo okulonda kwa Loodi Meeya ne bameeya mu kalulu ka bonna, ebbago ly'etteeka lya KCCA eppya, litaddewo n'obuyigirize ku bakansala ba KCCA nga kati atalina S6 tatawaana kuvuganya.
Sipiika Kadaga yasindise ebbago ly’etteeka lino mu kakiiko akavunaanyizibwa ku nsonga Ezobwapulezidenti n’awa ababaka abakatuulako ennaku 45 okukuhhaanya ebirowoozo mu bantu bakole lipoota eneeteesebwako Palamenti yonna.
Ebbago lino bwe liba liyisiddwa Palamenti nga bwe lireeteddwa, tewagenda kubaawo kukuba kalulu ku Loodi Meeya mu 2021 era bakansala bonna ku mitendera gyonna mu Kampala abaneesimbawo mu 2021 bateekwa okubeera n'obuyigirize bwa S6.
Eyali Minisita wa Kampala Frank Tumwebaze ye yasooka okwanjulira Palamenti ebbago ly’etteeka lino mu November 2015 wabula ne lisitula omuliro mu Palamenti ne bannabyabufuzi, Gavumenti n’ewalirizibwa okusooka okulizzaako ebbali.
EBIKULU MU BBAGO LINO
1 Loodi Meeya n'omumyuka wa Loodi Meeya baakulondebwa okuva mu bakansala . Akakiiko k'Ebyokulonda ke kajja okubeera n'obuvunaanyizibwa okulondesa Loodi Meeya n'omumyuka we. Okuwangula Obwaloodi Meeya, Kansala eyeesimbyewo ateekwa okufuna obululu ebitundu 2/3 ku muwendo gwa bakansala bonna.
2 Obuyinza bwa Loodi Meeya bwongedde okukendeezebwa nga kati asigazza emirimu ena gyokka; Okukubiriza Kkanso, okukola emikolo, Okwaniriza abagenyi aba kuno n'abava ebweru, okusikiriza abalambuzi ne bamusigansimbi okujja mu Kampala n'okukiikirira n'okutumbula Kampala ne bizinensi zaamu.
3 Ebbago lyongedde Minisita wa Kampala obuyinza nga kati y'akulira oludda olw'ebyobufuzi mu Kampala, ng'obuyinza buno buggyiddwa ku Loodi Meeya. Loodi Meeya ne bakansala bali wansi wa Minisita wa Kampala.
4 Omuwendo gwa bakansala gwongeddwaako bakansala abalala bana okuli babiri abakiikirira abakozi n'abalala babiri abakiikirira abakadde. Kino kitegeeza nti kati Kkanso ya bakansala 39.
5 Bakansala bassiddwaako obuyigirize bw'okubeera n'ebbaluwa ya S6.
6 Kkanso eyongeddwa obuyinza omuli; okusalawo ku misolo egisoloozebwa mu Kampala, okusemba ebirina okubeera mu bajeti ya Kampala, okubaga amateeka ag'okuyamba okuddukanya obulungi ekibuga n'ebirala.
7 Loodi Meeya wa Kampala y'ajja okukubirizanga okulondebwa kwa Bameeya ba Munisipaali.
lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn